RO Jurnalul Oficial al Uniunii Europene L 28/1

REGULAMENTUL (UE) 2015/165 AL COMISIEI

din 3 februarie 2015

de modificare a anexei IV la Regulamentul (CE) nr. 396/2005 al Parlamentului European și al Consiliului în ceea ce privește conținuturile maxime de reziduuri pentru acidul lactic, Lecanicillium muscarium tulpina Ve6, clorhidratul de chitosan și Equisetum arvense L. din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 5 alineatul (1),

întrucât:

(1) Pentru acidul lactic, Lecanicillium muscarium tulpina Ve6, clorhidratul de chitosan și Equisetum arvense L., nu au fost stabilite LMR-uri specifice, iar substanțele respective nu au fost incluse în anexa IV la Regulamentul (CE) nr. 396/2005, astfel încât se aplică valoarea implicită de 0,01 mg/kg prevăzută la articolul 18 alineatul (1) litera (b) din regulamentul respectiv.

(2) Clorhidratul de chitosan este aprobat ca substanță de bază în conformitate cu Regulamentul (CE) nr. 1107/2009 al Parlamentului European și al Consiliului (2). Având în vedere Regulamentul de punere în aplicare (UE) nr. 563/2014 al Comisiei (3), Comisia consideră oportună includerea acestei substanțe în anexa IV la Regulamentul (CE) nr. 396/2005.

(3) Equisetum arvense L. este autorizat ca substanță de bază în conformitate cu Regulamentul (CE) nr. 1107/2009. Având în vedere Regulamentul de punere în aplicare (UE) nr. 462/2014 al Comisiei (4), Comisia consideră oportună includerea acestei substanțe în anexa IV la Regulamentul (CE) nr. 396/2005.

(4) Acidul lactic este autorizat ca substanță de bază în conformitate cu Regulamentul (CE) nr. 1333/2008 al Parlamentului European și al Consiliului (5). Având în vedere Regulamentul de punere în aplicare (UE) nr. 1129/2011 al Comisiei (6), Comisia consideră oportună includerea acidului lactic în anexa IV la Regulamentul (CE) nr. 396/2005.

(5) În ceea ce privește Lecanicillium muscarium tulpina Ve6, Autoritatea Europeană pentru Siguranța Alimentară (denumită în continuare „autoritatea”) a concluzionat (7) că este adecvată includerea acesteia în anexa IV la Regulamentul (CE) nr. 396/2005.

(6) Pe baza concluziei autorității și ținând seama de factorii relevanți pentru chestiunea examinată, modificările corespunzătoare ale LMR-urilor îndeplinesc cerințele relevante prevăzute la articolul 5 alineatul (1) și la articolul 14 alineatul (2) din Regulamentul (CE) nr. 396/2005.

(7) Regulamentul (CE) nr. 396/2005 ar trebui modificat în consecință.

(8) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

În anexa IV, se adaugă, în ordine alfabetică, următoarele mențiuni: „acid lactic (2)”, „Lecanicillium muscarium tulpina Ve6”, „clorhidrat de chitosan” și „Equisetum arvense L.”

Articolul 2

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 3 februarie 2015. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO L 309, 24.11.2009, p. 1).

(3) Regulamentul de punere în aplicare (UE) nr. 563/2014 al Comisiei din 23 mai 2014 de autorizare a substanței active clorhidrat de chitosan, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a Regulamentului de punere în aplicare (UE) nr. 540/2011 (JO L 156, 24.5.2014, p. 5).

(4) Regulamentul de punere în aplicare (UE) nr. 462/2014 al Comisiei din 5 mai 2014 de autorizare a substanței active Equisetum arvense L., în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a Regulamentului de punere în aplicare (UE) nr. 540/2011 (JO L 134, 7.5.2014, p. 28).

(5) Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (JO L 354, 31.12.2008, p. 16).

(6) Regulamentul (UE) nr. 1129/2011 al Comisiei din 11 noiembrie 2011 de modificare a anexei II la Regulamentul (CE) nr. 1333/2008 al Parlamentului European și al Consiliului prin stabilirea unei liste a Uniunii a aditivilor alimentari (JO L 295, 12.11.2011, p. 1).

(7) Autoritatea Europeană pentru Siguranța Alimentară; Conclusion on the peer review of the pesticide risk assessment of the active substance Lecanicillium muscarium strain Ve6, notified as Verticillium lecanii.(Concluzia evaluării inter pares a riscului utilizării ca pesticid a substanței active Lecanicillium muscarium tulpina Ve6, notificată ca Verticillium lecanii.) EFSA Journal 2010; 8(1):1446. [45 pp.]. doi:10.2903/j.efsa.2010.1446.